SKRIFTLIG FORESPØRGSEL E-3767/02

af Erik Meijer (GUE/NGL) til Kommissionen

(23. december 2002)

Om: Økonomiske skel for besøg af familiemedlemmer og ældre ferierejsende fra Rusland, som rejser over fremtidigt EU-territorium til Kaliningrad

1. Kan Kommissionen bekræfte, at et transitvisum til rejser inden for Rusland, der fører over EU-territorium, i henhold til aftalen af november 2002 mellem EU og Den Russiske Føderation, skal koste 16 EUR for indbyggerne i Kaliningrad, men 35 EUR for andre russere, hvilket er beløb, som er til at betale for EU-borgere, men er meget højt for russere?

2. Er det EU eller Rusland, der har taget initiativ til den i punkt 1 nævnte prisforskel? Er det sket med velberåd hu for at gøre adgangen fra enklaven Kaliningrad til andre dele af Rusland nemmere end adgangen fra andre dele af Rusland til enklaven Kaliningrad? Hvilket formål tjener det i givet fald?

3. Er Kommissionen klar over, at denne ordning vil opsætte økonomiske skel for indbyggere med lav indkomst fra andre dele af Den Russiske Føderation, som på anden vis end via de dyrere forbindelser til søs eller i luften vil aflægge besøg i enklaven Kaliningrad, og at dette især kan blive et problem for familiemedlemmer, der bor andre steder, og for ældre, som hidtil har tilbragt deres ferie ved Østersøkysten i dette område?

4. Hvorfor afkræves de berørte fra uden for EU betaling for et rejsedokument, som ganske vist er af betydning for beskyttelsen af EU mod tilstrømning af kriminelle og profitmagere, men som af de berørte udenforstående betragtes som en hindring for deres nyerhvervede ret til uindskrænket at foretage indenlandske rejser? Var det ikke mere nærliggende at lade EU bære alle udgifterne til denne ordning?

5. Ser Kommissionen nogen mulighed for i det mindste at nedsætte beløbet for familiemedlemmer, pensionister og arbejdsløse i Rusland til eller under det niveau, der gælder for indbyggerne for Kaliningrad, uden dermed at øge risikoen for kriminelles og profitmageres fri adgang til EU-territoriet?

Kilde: Det nederlandske dagblad De Volkskrant af 4. december 2002.

Svar afgivet på Kommissionens vegne af Christopher Patten

(10. februar 2003)

1. til 5. Som bekræftet på Rådets møde (almindelige anliggender og eksterne forbindelser) den 22. oktober 2002 og på Det Europæiske Råds møde i Bruxelles den 24. oktober 2002 vil EU indføre den nødvendige lovgivning for inden den 1. juli 2003 at anvende en ordning med et forenklet transitdokument og et forenklet jernbanetransitdokument ved transit af alle russiske borgere mellem Kaliningrad og andre dele af Rusland over land.

Det forenklede transitdokument er gyldigt for en direkte transit over land med alle transportmidler fra et tredjeland til det samme tredjeland inden for en bestemt periode. Det forenklede jernbanetransitdokument er gyldigt for en enkelt returrejse med tog.

Ifølge den fælleserklæring, der blev vedtaget på EU-Rusland topmødet den 11. november 2002, vil begge dokumenter blive udstedt gratis eller meget billigt til alle russiske borgere, som er berettigede hertil.

I fælleserklæringen konstateredes det, at Litauen har godkendt at acceptere russiske interne pas som grundlag for udstedelse af begge typer dokumenter indtil den 31. december 2004.

Endvidere har Litauen og Rusland den 30. december 2002 undertegnet en regeringsaftale om gensidig trafik af borgere i de respektive lande, der bestemmer, at de rejsende skal være i besiddelse af et visum til indrejse, transit og ophold i den anden stat. Hvad angår Kaliningrad-regionen og dens indbyggere, vil visum-ordningen træde i kraft den 1. juli 2003, og visa vil blive udstedt gratis på gensidig basis. Navnlig vil der blive udstedt gratis etårige visa til flere indrejser til bosiddende i Kaliningrad uden krav om en forudgående invitation. Som almindelig regel for russiske og litauiske borgere gælder, at konsulatsgebyr for udstedelse af visa ikke opkræves for forskellige kategorier af rejsende, herunder personer over 60 år og børn under 16 år.